ОШ „Слободан Бајић Паја“

Сремска Митровица

Дана: 20. марта 2020. год.

**О Б А В Е Ш Т Е Њ Е**

Поштоване колеге.

При крају је прва наставна недеља реализована у специфичним условима. Данас сам Школској управи послао све тражене податке, које смо заједнички прикупили у току претходна четири дана. Захваљујем Вам се на ажурности и сналажљивости.

Министарство је јуче у току дана послало школама предлог нове платформе на основу које би се комуницирало са ученицима. Претпостављам да је циљ био да се у целој земљи интеракција врши на исти начин. Исто тако претпостављам да јесофтвер за предложену платформу правио тим експерата из домена информационих система. Програм је самим тим изузетно захтеван и занемарује ограничења у погледу нивоа информатичке писмености већине просветних радника. Данас већ имамо нову објаву, која гласи: Предложена платформа није обавезујућа.

Министарство нам је послало и додатна упутства о праћењу и евидентирању напредовања ученика у периоду ванредног стања, које подразумева учење на даљину. Проследићу Вам их у прилогу овог дописа.

Уколико убудуће будете у обавези да ми шаљете податке о броју информисаних ученика о распореду и терминима ТВ наставе/платформе РТС Планета, шаљите ми само један вид система обавештења, који сте први користили. У супротном збирна табела генерише податке и крајњи продукт је да у школи имамо више од 800 ученика, што је приближно броју у време избегличке кризе. Дакле, уколико сте ученике контактирали СМС поруком, затим и телефонски и вибером, шаљете у извештају да сте конверзацију извршили СМС порукоом.

Замолићу наставнике предметне наставе, који предају ученицима млађег школског узраста и вероучитеље да отворе посебну групу за свако одељење од 1. до 4. разреда.

Учитељи, у погледу надокнаде пропуштене наставе у време грипа, у циљу једнобразности оперативних планова, који се пишу на нивоу разреда, треба да одреде исти наставни дан који надокнађују и да га упишу у наредну наставну суботу. Тиме свесно занемарујемо начин надокнаде, који смо користили у редовној настави, тј. да сваког наставног дана надокнађујемо по један наставни час. Иако нам обим наставе и фонд часова то дозвољава, циљ је да у овим посебним условима оптимализујемо и рационализујемо дневну оптерећеност ученика.

Најновији распоред часова предметне наставе у матичној школи шаљем Вам у прилогу. У школи сам данас до 14,30 часова морао многе послове одрадити и не би ме чудило да се у распореду при куцању поткрала понека неправилност. Ради коректности планирања и уношења наставних јединица у ЕС дневнике, важно је да уколико уочите грешку у распореду одмах и укажете на њу.

Јесте да су пошалице духовита зборења, која се често надовезују на озбиљне ситуације у шаљивом стилу али их ја нисам сматрао примереним, па сам Вас у уторак замолио да их не користите у вибер групи. У среду сам се присетио дешавања током деведесетих, када смо шалама и смехом отклањали страх, ублажавали напетост и сузбијали неизвесност. Нисам тог тренутка хтео оповргнути и порећи оно што сам само дан раније ставио у јавну објаву као захтев, али сам са неколико шаљивих коментара у претходним обавештењима имао за циљ да Вам поручим да није лоше нашалити се. Већ данас сам се запитао да ли сам имао право у обавештењу, које подразумева званичност и озбиљност, одвојити место за неозбиљан коментар. Иако увек пазим да се нашалим искључиво на рачун особа, које дуги низ година познајем и изузетно их ценим и поштујем, није у реду и неодговорно је да се то чини на сајту, који је доступан многима и где се свака реч може тумачити на више начина. Није неопходно да се особама поменутим у коментарима и извиним јер је реч о колегиницам са којима се међусобно уважавам и разумем али ћу ја то овим путем ипак учинити. Закључак: Ви се и даље шалите (умерено) и будите духовити, ја то више нећу чинити.

Била је ово напорна, исцрпљујућа и по много чему стресна недеља. Желим Вам да се опустите и одморите током викенда.

Директор: Ђорђе Цвијановић